Stem en wen: Help kies Maroela se SomerbruidDis ŉ groot voorreg om die liefde van jou lewe te ontmoet – en ŉ groter voorreg as julle trou aan mekaar kan beloof. Maroela Media gaan met elke seisoen ŉ seisoenebruid aankondig en aan die einde van die jaar gaan ons lesers ook die geleentheid kry om die Bruid van die Jaar aan te wys. Paartjies wat tussen Desember 2021 en Februarie 2022 getrou het, het vir die Somerbruid in aanmerking gekom. Uit honderde inskrywings moes ŉ beoordelaarspaneel behoorlik kopkrap – dis duidelik dat Afrikaanse meisies die mooiste bruide maak! Ons het die top-10 Somerbruide saamgestel en nou wil ons by julle, ons lesers, hoor watter een van dié mooie bruide moet as die Somerbruid aangewys word en uiteindelik deurdring na die finale ronde as Maroela se Bruid van die Jaar. Ons gaan deur die loop van die jaar ook ŉ Herfsbruid (troues in Maart – Mei 2022), Winterbruid (troues in Junie – Augustus 2022) en Lentebruid (September – November 2022) aanwys. Hou dus Maroela dop as jy wil seker maak jy skryf vir dié opwindende kompetisie in! As jy deelneem aan die stemmery vir die Somerbruid, staan jy die kans om ŉ heerlike Tupperware-geskenkpak te wen. Laat weet ons voor 27 Maart 2022 wie jóú gunsteling is uit die top-10-Somerbruide. Jy kan tydens die stemproses van elke seisoenebruid in aanmerking kom vir ŉ Tupperware-geskenkpak ter waarde van R5 500. Dié wonderlike geskenkpak sluit in ŉ mikrogolf- vinnige koker (ter waarde van R1 999), ŉ kruieknipper (R459), ŉ “Signature Line”-stel (vier verskillende groottes) (R1 686), ŉ VentSmart High-stel (R499), ŉ “Click Series”-stel (R500) en ŉ geskenkbewys wat jy aanlyn in Tupperware se winkel kan gebruik ter waarde van R500. Hier is die top-10 Somerbruide Die uiteindelike wenner van ons Somerbruid-kompetisie wen twee nagte vir twee persone wat deel by die Finfoot Lake Reserve in Rustenburg, Noordwes (insluitend aandete en ontbyt) met die komplimente van Dream Hotels and Resorts. Larouchelle en Craig van Pretoria het op 8 Januarie 2022 by Bell Amour getrou. “Dit was ŉ prentjiemooi dag. Ons groot dag was geseën met oggendreën en ŉ skemer sonsondergang. Ons het ons dansbaan geopen met die son wat so mooi agter ons sak. Bell Amour het ŉ French Provincial-styl wat ongelooflik mooi ingepas het by ons troue se kleure (mosgroen, wynrooi en donkerblou). Daar was baie blomme op die troue wat net ons prentjie help inkleur het. Ons was geseënd om al ons vriende en familie op ons groot dag by ons te kon hê. Ek sal niks van ons troue wil verander nie.” Emelia en Donavan van Meyerton het op 22 Januarie by Zomerlust Country Estate getrou. “ŉ Dag vol van lag, liefde, emosie en blydskap. Ons het gesing, gedans, gebid, gehuil en gelag. Dit was ŉ dag wat ons vir niks sal wil verruil nie! Elke oomblik saam met mekaar en ons vriende en familie was so kosbaar en ŉ fees. Dit was sprokiesmooi met ŉ bietjie plaas. Dit was ongelooflik om op ons spesiale dag die Here so naby ons te voel.” Anri en Lohann van Lichtenburg het op 4 Desember 2021 by Uurpan Wedding Venue getrou. “Dit was ŉ dag vol onbeskryflike seën met die reën wat heeldag geval het. Ons troudag was vol emosies, baie vreugde en baie liefde. Die dag het ons verwagtinge oortref en sal dit nie anders wou gehad het nie.” Chanelle en JJ Marx van ŉ plaas tussen Brandfort en Bultfontein in die Vrystaat het op 5 Februarie by Leopards & Lace getrou. “Ons het so lank gewag vir ons spesiaalste dag! Met Covid-19 wat so erg was, moes ons dit met ŉ jaar uitstel. Baie reën is voorspel en dit was senutergend, maar alles het uiteindelik goed uitgewerk! Alles was net so perfek: die seremonie, venue, kos, fotograwe en almal wat deel was van ons memories! Dankie vir almal wat hierdie dag moontlik gemaak het.” Jana en Janru van Klerksdorp het op 26 Februarie by Diamond Hill Venue getrou. “Nes ŉ sprokiesverhaal!” Misha en Martin van Port Elizabeth het op 4 Desember by The Woods getrou. “Onverwags en onbepland het hy met Bar One-sjokolades in my lewe ingestap. Ons kon nog altyd ons passie vir musiek saam uitleef. Ons het die onbekende Asië saam gaan verken en ŉ beter lewensgenoot kon ek nie voor vra nie! Spesiale trou-oomblikke is omtrent baie as jy met die man van jou drome trou. Die groot oomblik toe ek hom voor die kansel sien met trane in sy oë, die somer misreën van seën wat ons ontvang het tydens die seremonie en prentjiemooi koringlande is maar net ŉ paar. Ons onthaal het hartroerende asook skreeusnaakse oomblikke gehad – elke tafel het ŉ genomineerde persoon gehad wat die tafel moes verteenwoordig in die speletjie musical chairs. Spelers moes elkeen ŉ sekere item by hul tafel gaan haal en so gou moontlik terugkeer. Dit was vet pret en beslis ŉ spesiale dag!” Clareta en Bradley Boschman van Eersterivier het op 29 Januarie by Elim in die Overberg getrou. “Dit het gevoel soos ŉ droom – dié dag waarvoor jy so lank gewag het, het so vinnig verbygegaan, maar ons as paartjie het alles geniet. Dit was die perfekte dag vir ons!” Eske en Justin van George het op 11 Desember by De Opstal getrou. “Ons kon nie vir ŉ beter troudag gevra het nie, God het al ons verwagtinge oortref! Elke oomblik was kosbaar, en om al ons vriende en familie daar te kon hê, het dit soveel meer kosbaar gemaak; die perfekte afsluiting vir 2021. Die perfekte sprokiesvenue, mooi sonskyn, warm weer en vriende en familie wat saam met ons ons nuwe begin as die Lombards kon vier.” Nthabeleng en Mackenzie van Pretoria het op 18 Desember by De Nada Venue getrou. “Ons troudag was baie mooi en spesiaal want ek het met my beste vriend getrou – ons is al nege jaar saam! Ons dekor was pragtig, die kos was heerlik, almal wat by ons troue was, het ook baie mooi gelyk. Alles het baie mooi verloop, net soos ons dit beplan het. Dit was stylvol, elegant en baie mooi. Dit was lekker om ons spesiale dag met familie en vriende te vier! Dit was regtig ons perfekte troue.” Marelise en Morné van Polokwane het op 15 Januarie by Rosemary Hill Farm getrou. “Dit het begin as ŉ koel, bewolkte dag en word toe die mooiste, sonnige dag vol liefde en lag. Die manne het saam met die pa’s gekuier in die oggend en die meisies saam met die ma’s. Tot dit tyd was vir aantrek. Alles het so mooi verloop. Met ‘n pa wat die vorige dag uit die hospitaal ontslaan is met nierstene, was my senuwees maar bietjie op hol! Gelukkig kon ek ontspan toe my pa wel daar kon wees. Die kerkie was buite in die opelug op ‘n werkende plaas vir roosmaryn en laventel. ‘n Pragtige doolhof het gedien as die ideale plek om ons troukoek te sny en vir die gaste om voorgereg te geniet terwyl ons foto’s neem. Die plaas se skuur het gedien as onthaallokaal en was pragtig versier met feetjieliggies en blomme. Net perfek. So dankbaar vir ŉ perfekte en pragtige troue!” Die kompetisie het gesluit.